Meyson Qrinvud

**Meyson Uill Con Qrinvud** (1 oktyabr 2001, Bredford, İngiltərə) — İngiltərə Premyer Liqası təmsilçilərindən olan "Mançester Yunayted" klubunda hücumçu kimi çıxış edən peşəkar İngiltərə futbolçusu.

Qrinvud "Mançester Yunayted" klubunda 2019-cu ilin sentyabr ayında UEFA Avropa Liqasının qrup mərhələsində "Astana" klubuna qarşı oyunda qolla yadda qalmışdır. 17 yaş 353 günlüyündə qol vuran Qrinvud Avropa turnirlərində klubunun qol vuran ən gənc futbolçusu kimi tarixə düşmüşdür. 

Qrinvud İngiltərə U-21 millisi ilə debütünü 2021 UEFA Avropa U-21 çempionatının təsnifat mərhələsində etmişdir.

## Klub karyerası

### Mançester Yunayted
#### Erkən illəri
Qrinvud Halifaksda məktəb komandasında oynadıqdan sonra altı yaşında "Mançester Yunayted" klubuna qatılmışdır. Akademiyada çıxış edən oyunçu 16 yaşı olmağına baxmayaraq, 2017-18 mövsümündə U-18 komandasında çıxış etmiş və *U-18 Şimali Premyer Liqa* diviziyasında 21 oyuna 17 qol vuraraq bombardir olmuşdur. 2018-ci ilin may ayında Qrinvud Niderlandda təşkil olunan *İCTG Kubokunda* turnirin oyunçusu mükafatına layiq görülmüşdür.

2018-ci ilin iyul ayında Qrinvud mövsüm öncəsi hazırlıq mərhələsi üçün əsas komanda ilə Amerika Birləşmiş Ştatlarına yola düşmüşdür. 20 iyulda "Klub Amerika" klubuna qarşı oyunda 76-cı dəqiqədə Luk Şounu əvəz edərək debütünü rəsmiləşdirmişdir. Klubun üç gün sonra "San Xose Örskveyks" klubu ilə 0-0 bərabərə qaldığı oyunda Qrinvud meydanda olmuşdur. 2 oktyabrda Qrinvud klub ilə ilk peşəkar müqaviləsini imzalamışdır. Dekabr ayında Joze Mourinyo oyunçunu "Valensiya" klubu ilə UEFA Çempionlar Liqası görüşü üçün əsas komanda ilə məşqlərə çağırmışdır.

6 mart 2019-cu ildə Ule Qunnar Sulşerin rəhbərliyi altında "Pari Sen-Jermen" klubuna qarşı UEFA Çempionlar Liqası görüşündə 87-ci dəqiqədə Eşli Yanqı əvəz edərək rəsmi debütünü reallaşdırmışdır. Həmin görüşdə klub rəqibinə 3-1 hesabı ilə qalib gəlmişdir. 17 yaş 156 günlüyündə debüt edən Qrinvud Norman Vaytsayddan sonra klub tarixində Avropa turnirlərində meydana çıxan ən gənc ikinci futbolçu, Çempionlar Liqası erasında isə ən gənc futbolçu olmuşdur. Dörd gün sonra Premyer Liqada debütünü "Arsenal" klubuna qarşı görüşdə reallaşdıran oyunçu klubun ən gənc liqa debütantlarından biri olmuşdur.

7 mayda Qrinvud 2-ci Premyer Liqada aprel ayının futbolçusu seçilmişdir. Mövsüm sonunda Qrinvud hər il klubun akademiyasının ən yaxşı oyunçusuna verilən *Cimmi Mörfi İlin Gənc Oyunçusu* mükafatına layiq görülmüşdür.

12 mayda mövsümün son oyununda "Kardiff Siti"yə qarşı görüşdə Qrinvud ilk on birlikdə yer almış və klub rəqibinə 0-2 hesabı ilə məğlub olmuşdur.

#### 2019-20 mövsümü: Əsas komandada uğurları
Qrinvud "Mançester Yunayted" klubunda ilk qolunu 17 iyul 2019-cu ildə "Lids Yunayted" klubuna qarşı oyunda vurmuş və komanda rəqibinə 4-0 hesabı ilə qalib gəlmişdir. Növbəti qolunu "İnter Milan" klubuna qarşı yoldaşlıq görüşündə vurmuşdur. Mövsümün ilk dörd oyununda ehtiyat skamyasında əyləşən Qrinvud 19 sentyabr 2019-cu ildə UEFA Avropa Liqasının qrup mərhələsində "Astana" klubuna qarşı oyunda əsas heyətdə yer almışdır. 17 yaş 353 günlüyündə qolla yadda qalan Qrinvud "Mançester Yunayted" klubu tarixinə Avropa turnirlərində qol vuran ən gənc futbolçu kimi adını yazdırmışdır. Bir həftə sonra Liqa Kubokunda "Roçdeyl" ilə görüşdə növbəti qolunu vurmuşdur. 29 oktyabrda Liqa Trofeyində "Donkaster Rovers" ilə görüşdə son saniyədə fərqlənərək "Mançester Yunayted U-21" komandasına qələbə qazandırmışdır. 7 noyabrda "Partizan Belqrad" klubuna qarşı görüşdə həm qol, həm də Antoni Martiala assistlə yadda qalan Qrinvud komandanın növbəti mərhələyə vəsiqə qazanmasını təmin etmişdir. 24 noyabrda Qrinvud "Şeffild Yunayted" ilə görüşdə ilk liqa qolunu vurmuş və komandası rəqibi ilə 3-3 hesabı ilə bərabərə qalmışdır. 12 dekabrda Qrinvud "AZ Alkmaar" klubuna qarşı Avropa Liqasının qrup mərhələsinin son görüşündə həm qol vurmuş, həm də komandasına penalti qazandırmışdır. "Mançester Yunayted" klubu 4-0 hesabı ilə qələbə qazanmış və qrupu lider kimi başa vurmuşdur. O, 15 dekabrda "Everton" ilə görüşdə bərabərlik qolunu vurmuş, 11 gün sonra isə "Nyukasl Yuanyted" ilə görüşdə dekadanın son qoluna imza atmışdır.

11 yanvar 2020-ci ildə ardıcıl üç görüşdə qol vura bilmədikdən sonra Qrinvud "Norviç Siti" ilə görüşdə 1 qolla yadda qalmış və komanda rəqibinə 4-0 hesabı ilə qalib gəlmişdir. On beş gün sonra "Tranmere Rovers" klubuna qarşı Federasiya Kubokunda növbəti qolunu vuraraq komandasına 6-0 hesablı qələbə qazandırmışdır. Qrinvud dörd həftə sonra "Uotford" ilə görüşdə növbəti qolunu vurmuşdur. 12 martda Avstriyanın "LASK" klubuna qarşı görüşdə qolla yadda qalan Qrinvud 5-ci Avropa Liqası qoluna imza atmışdır. Həmin görüşdə "Mançester Yunayted" rəqibinə 5-0 hesabı ilə qalib gəlmişdir. Bu nəticə ilə Qrinvud bir Avrokubok mövsümündə beş qol vura bilən ilk yeniyetmə kimi klub tarixinə adını yazdırmışdır. 

COVID-19 koronavirus pandemiyası ilə yaranmış üç aylıq fasilədən sonra Qrinvud 9 iyul 2020-ci ilə kimi klubun altı liqa oyununda iştirak etmişdir. İlk üç oyununda qol vura bilməyən oyunçu növbəti üç oyunda dörd qolla yadda qalmışdır. 4 iyulda "Bornmut" ilə görüşdə dublla yadda qalmış və komanda rəqibinə 5-2 hesabı ilə qalib gəlmişdir. Keçmiş Avropa çempionu olan "Aston Villa" klubuna da bir qol vuran Qrinvud 19 yaş altında ikən Premyer Liqada üç ardıcıl görüşdə qol vuran dördüncü futbolçu, 1999-cu ildən bu günə qədər isə Frensis Ceffersdən sonra bunu bacaran ilk futbolçu olmuşdur. 

## Milli karyerası
Qrinvud İngiltərə U-17 millisi ilə 2017-18-ci illərdə altı görüşdə iştirak etmişdir. Portuqaliyada keçirilən *Alqarve turnirində* iştirak edəcək olan heyətə daxil edilmişdir.

Qrinvud İngiltərə U-21 millisi ilə debütünü 2021 UEFA Avropa U-21 çempionatının təsnifat mərhələsində etmişdir. 20 sentyabr 2019-cu ildə o, Türkiyə millisi ilə görüşdə 59-cu dəqiqədə meydana daxil olmuş və milli rəqibinə 3-2 hesabı ilə qalib gəlmişdir. 19 noyabr 2019-cu ildə Qrinvud millidə ilk qolunu vurmuşdur. O, Niderland millisi ilə görüşdə bərabərlik qolunu vursa da, milli rəqibinə 1-2 hesabı ilə məğlub olmuşdur.

## Oyun tərzi
Qrinvud karyerasına yarımmüdafiəçi kimi başlasa da, sonralar mərkəz hücumçusu kimi çıxış etməyə başlamışdır. Oyunçu "Mançester Yunayted" klubunda tez-tez sağ cinahda çıxış edir. Top cərimə meydançasına daxil olduqdan sonra Qrinvud ikinci hücumçu kimi mərkəzdən hücuma dəstək verir. Karyerasının erkən illərində həm çiyni ilə, həm də topu kəsdikdən sonra sol ayağı ilə qollara imza atmışdır.

2018-ci ilin may ayında  keçmiş oyunçusu Kleyton Blekmor demişdir: "O, top ilə əla oynayır. Hər iki ayağı çox yaxşıdır. Həm cərimə zərbələrini, həm də penaltiləri zəif ayağı əla yerinə yetirən nadir oyunçulardan biridir. Onun kimi oyunçu hələ ki qabağıma çıxmayıb!" 2019-cu ilin mart ayında keçmiş akademiya məşqçisi Mark Senior demişdir: "İnsanlar onun Robin van Persiyə bənzdəyini deyir. Amma mən elə düşünmürəm. O, özünəməxsus futbolçudur. Onun kimi başqa oyunçu hələ ki görməmişəm. Sürəti ilə özünəməxsus üslub yaradıb."

2019-cu ilin iyul ayında "Mançester Yunayted" klubunun baş məşqçisi Ule Qunnar Sulşer mövsüm öncəsi hazırlıq zamanı Qrinvudu tərifləyərək demişdir: "O, həm on nömrə, həm doqquz nömrə, həm yeddi nömrə, həm də on bir nömrədir. Hücumun hər üç mövqeyində çıxış edə bilər. O, sol ayağı ilə içəri girməyə nail olur, ancaq istənilən cinahda hər iki ayağı ilə oynaya bilir. Hər cərimə zərbələrini, həm də penaltiləri hər iki ayağı ilə əla yerinə yetirir. Demək olar ki, hər iki ayağı 50:50 nisbətindədir, bəlkə də 51:49 nisbətində sol ayaq daha üstündür."

## Şəxsi həyatı
Qrinvud Qərbi Yorkşir bölgəsinin Bredford şəhərində anadan olmuşdur. Şəhərin Vibsi bölgəsində böyümüşdür. Ailəsi də idmanla məşğul olur. Bacısı Eşton trek atletidir.

## Uğurları
**Fərdi**
*2-ci Premyer Liqa Ayın Oyunçusu: Aprel 2019
*Cimmi Mörfi İlin Ən Yaxşı Gənc Oyunçusu: 2018–19

## İstinadlar

## Xarici keçidlər
*Profile at the Manchester United F.C. website
*